પણ છતાં થોડી ટીપ્સ અમે અહિ આપી દઈએ છીએ. ચુંબન કરનારે એ ધ્યાન રાખવાનું હોય છે કે ચુંબનની ક્રિયામાં નાકથી નાકનું હેડ-ઓન કોલીઝન(ટકરાવ) નથી કરવાનું હોતું (એસ્કિમોમાં જોકે એ માન્ય છે!), તેવી જ રીતે ચુંબન કરતી વખતે રણ મેદાનમાં યોદ્ધાઓ તલવારોનો ટકરાવ કરે તે રીતે દાંત અથડાવવાનાં નથી હોતા. લસણ કે ડુંગળી ખાધા પછી ચુંબન કરવાનો શાસ્ત્રમાં બાધ છે, જોકે બંને જણે એ ખાધું હોય તો એમાં છુટછાટને અવકાશ છે. આવા કિસ્સામાં ચુંબન પછી ‘મને મુકીને તેં ભાજીપાઉં ખાધી છે ને લુચ્ચા?’ જેવા છણકા પણ છોકરી કરી શકે. મોટે ભાગે સાંજ કે રાતના અંધારામાં થતાં ચુંબનમાં ઘડિયાળમાં બાર વાગ્યા હોય એ સ્થિતિમાં બે જણનાં ચહેરા હોય તો સારી રીતે ચુંબન થઇ શકતું નથી. કદાચ નાનો કાંટો બાર પર અને મોટો કાંટો બે પર હોય એ ચુંબન અંગેની આદર્શ સ્થિતિ કહી શકાય. જો કે આ બારને દસ વાગ્યા હોય એ સ્થિતિમાં જો સગા-વ્હાલા, મા-બાપ કે છોકરીનો ભાઈ જોઈ જાય તો પછી સાચેસાચ બાર વાગી જવાની ભરપુર શક્યતા રહેલી હોય છે.